
R A P O R T

asupra propunerii legislative pentru modificarea Legii nr. 164/2001 privind pensiile militare de stat

1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005 Comisia pentru muncă şi protecţie socială a fost sesizată pentru dezbatere pe fond, cu propunerea legislativă pentru modificarea Legii nr. 164/2001 privind pensiile militare de stat, trimisă cu adresa nr. PlX nr.585 din 28 noiembrie 2005.

La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social (negativ)  şi avizele primite de la  Comisia pentru apărare, ordine publică şi siguranţă naţională (aviz negativ) şi de la Comisia juridică, de disciplină şi imunităţi (aviz negativ).

Referitor la punctul de vedere al Guvernului, precizăm că acesta nu susţine propunerea legislativă întrucât modificarea literei a) a articolului 79 în sensul actualizării prin mecanismul propus a tuturor pensiilor militare, indiferent de momentul deschiderii acestui drept ar avea ca efect încălcarea principiului neretroactivităţii legii. Potrivit prevederilor Anexei 3 a Hotărârii Guvernului nr.1294/2001, pentru perioadele lucrate anterior datei  de 1.04.2001, tuturor cadrelor militare li se aplică reglementările privind încadrarea în grupe superioare de muncă, în vigoare la momentul desfăşurării activităţii respective. Drept urmare, nu există o diferenţă de tratament juridic între cele două categorii de pensionari militari, aşa cum se menţionează în expunerea de motive, cât şi cum reiese din propunerea de modificare. De asemenea, propunerea legislativă nu menţionează resursele financiare necesare susţinerii acesteia, condiţie impusă atât de dispoziţiile art.138 alin.(5) din Constituţia României, republicată, cât şi ale art.15 din Legea nr.500/2002 privind finanţele publice, cu modificările şi completările ulterioare.
Propunerea legislativă are ca obiect de reglementare modificarea literei a) din alineatul (1) al articolului 79 din Legea nr. 164/2001 privind pensiile militare de stat, republicată, cu modificările şi completările ulterioare, în sensul recalculării pensiilor cadrelor militare pensionate anterior datei de intrare în vigoare a Legii nr.164/2001, în funcţie de vechimea în serviciu  raportată la condiţiile în care a muncit fiecare.
Comisia propune Plenului adoptarea propunerii legislative pentru înlăturarea unor inechităţi apărute în ce priveşte stabilirea pensiilor cadrelor militare.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea propunerii  legislative au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului:

Dl Maior Vasile Florin – consilier juridic în cadrul MApN

D-na Aurora Hidec - consilier juridic în cadrul MApN

D-na Georgeta Bratu – director în cadrul MMSSF 

b) Dl deputat Strungă Emil în calitate de autor al propunerii legislative.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu 10 voturi pentru şi 4 voturi împotrivă.

5. Propunerea legislativă a fost respinsă de Senat în şedinţa din 21 noiembrie 2005.

6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este cameră decizională.

În urma dezbaterii în şedinţa din 8 decembrie 2005, comisia propune admiterea cu modificări a propunerii legislative.
I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text act normativ de bază
	Text propunere legislativă 


	Text propus de Comisie

(autorul amendamentului)
	Motivarea

amendamentelor propuse

	0
	1
	2
	3
	4

	1
	_____
	Titlul propunerii legislative

“Lege pentru modificarea Legii nr. 164/2001 privind pensiile militare de stat”
	Se propune reformularea textului după cum urmează:  

“Lege pentru modificarea literei a) a alineatului (1) al articolului 79 din Legea nr. 164/2001 privind pensiile militare de stat”


	Pentru respectarea normelor de tehnică legislativă.

	2
	Articolul 79, alineatul (1),  litera a):

“a) Cuantumul pensiei în plată se actualizează, având ca bază de calcul solda lunară brută în vigoare la data aplicării prezentei legi, corespunzătoare funcţiei maxime exercitate şi gradului militar, avute la data trecerii în rezervă, pe baza unei metodologii aprobate prin hotărâre a Guvernului, la propunerea instituţiilor prevăzute la art.5 alin (1), metodologie conform căreia acordarea gradaţiei se va face în raport cu vechimea în serviciu sau cea avută la data trecerii în rezervă.”
	Art.I.- Legea nr. 164/2001 privind  pensiile militare de stat, publicată în Monitorul Oficial al României, Partea I, nr.183 din 10 aprilie 2001, cu modificările şi completările ulterioare, se modifică după cum urmează:

La articolul 79 litera a) va avea următorul cuprins:

“a) Cuantumul pensiei în plată se actualizează, având ca bază de calcul solda lunară brută în vigoare la data aplicării prezentei legi, corespunzătoare funcţiei maxime exercitate şi gradului militar, avute la data trecerii în rezervă, a vechimii în serviciu, calculată pe baza art. 4 din Hotărârea de Guvern nr. 1294/2001 privind stabilirea locurilor de muncă şi activităţilor deosebite, condiţii speciale şi alte condiţii specifice pentru cadrele militare în activitate, pe baza unei metodologii aprobate prin hotărâre a Guvernului, la propunerea instituţiilor prevăzute la art.5 alin (1);
	Se propune reformularea textului după cum urmează:  

“Art.I.- Litera a) a alineatului (1) al articolului 79 din Legea nr. 164/2001, din 7 aprilie 2001, privind  pensiile militare de stat, republicată în Monitorul Oficial al României, Partea I, nr.748 din 14 octombrie 2002, cu modificările şi completările ulterioare, se modifică şi va avea următorul cuprins:
 “a) Cuantumul pensiei în plată se actualizează, având ca bază de calcul solda lunară brută în vigoare la data aplicării prezentei legi, corespunzătoare funcţiei maxime exercitate şi gradului militar, avute la data trecerii în rezervă, precum şi vechimea în serviciu, calculată pe baza art. 4 din Hotărârea Guvernului nr. 1294/2001 privind stabilirea locurilor de muncă şi activităţilor cu condiţii deosebite, condiţii speciale şi alte condiţii, specifice pentru cadrele militare în activitate, pe baza unei metodologii aprobate prin hotărâre a Guvernului, la propunerea instituţiilor prevăzute la art.5 alin (1);”


	Pentru respectarea normelor de tehnică legislativă

Pentru corectitudinea menţionării actului normativ.

	3
	Art.II. – Normele metodologice privind recalcularea pensiilor militare de stat, aprobate prin Hotărârea Guvernului nr. 1.188/2001, se vor modifica şi completa corespunzător, prin hotărâre a Guvernului, în termen de 30 de zile de la  data publicării prezentei legi în Monitorul Oficial al României, Partea I. 
	Art.II. – Normele metodologice de aplicare a prevederilor Legii nr. 164/2001 privind pensiile militare de stat, aprobate prin Hotărârea Guvernului nr. 1.188/2001, se vor modifica şi completa corespunzător, prin hotărâre a Guvernului, în termen de 30 de zile de la data publicării prezentei legi în Monitorul Oficial al României, Partea I.
	Se propune reformularea textului după cum urmează:  

“Art.II. – Normele metodologice privind recalcularea pensiilor militare de stat, aprobate prin Hotărârea Guvernului nr. 1.188/2001 se vor modifica şi completa corespunzător, prin hotărâre a Guvernului, în termen de 30 de zile de la  data publicării prezentei legi în Monitorul Oficial al României.”
	Pentru corectitudinea menţionării actului normativ



Comisia a propus aprobarea proiectului cu 10 voturi pentru şi 4 voturi împotrivă.

PREŞEDINTE,





SECRETAR,


Stelian DUŢU





Karoly KEREKES

Întocmit, 

Expert Sorina Steliana SZABO

